31993R1987
L 182/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 1987/93 AL CONSILIULUI
din 19 iulie 1993
de modificare a Regulamentului (CEE) nr. 1784/77 privind certificarea hameiului
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței în sectorul hameiului (1), în special articolul 2 alineatul (4),
având în vedere propunerea Comisiei,
întrucât Regulamentul (CEE) nr. 1784/77 (2) specifică etapa în care trebuie să aibă loc certificarea și prevede condițiile în care produsele derivate din hamei pot fi supuse unei prelucrări suplimentare;
întrucât pulberile de hamei izomerizate și o întreagă gamă de produse noi izomerizate, utilizate cu puțin timp înainte sau după etapa de fermentare și care, din punctul de vedere al compoziției chimice, se situează între pulberile de hamei izomerizate și extractele de hamei izomerizate, au dobândit o anumită importanță pe piață, dar care, din punct de vedere al certificării, nu au o situație clară, ceea ce îngreunează comercializarea acestora; întrucât aceste produse, la fel ca și extractele de hamei izomerizate, și-au pierdut majoritatea caracteristicilor inerente soiurilor din care sunt obținute, ceea ce face imposibilă identificarea originii lor, chiar și cu ajutorul unei aparaturi de laborator foarte sofisticate; întrucât aceste produse trebuie să fie incluse pe lista excepțiilor prevăzute de Regulamentul (CEE) nr. 1784/77;
întrucât, în fosta Republică Democrată Germană, tratarea hameiului după recoltare este, în mod tradițional, diferită de cea din alte părți ale Comunității, în sensul că, în numeroase exploatații producătoare de hamei, curățarea și uscarea inițială a conurilor se efectuează împreună cu măcinarea și presarea în granule, deoarece echipamentele existente nu permit separarea celor două etape; întrucât, cu toate acestea, această procedură nu este în conformitate cu legislația comunitară care prevede că certificarea are loc înaintea oricărei prelucrări; întrucât, pentru a permite producătorilor să își repartizeze noile investiții pe o perioadă adecvată, este necesar să se prevadă o perioadă de tranziție mai lungă decât cea prevăzută de Regulamentul (CEE) nr. 2239/91 al Comisiei din 26 iulie 1991 privind măsurile tranzitorii aplicabile în sectorul hameiului după unificarea Germaniei (3), care a expirat la 31 decembrie 1992,
ADOPTĂ PREZENTUL REGULAMENT:
Articolul 1
Regulamentul (CEE) nr. 1784/77 se modifică după cum urmează:
1.
La articolul 1:
(a)
alineatul (1) se înlocuiește cu următorul text:
„(1) Prezentul regulament se aplică produselor prevăzute la articolul 1 din Regulamentul (CEE) nr. 1696/71, care sunt recoltate în Comunitate sau care sunt preparate din astfel de produse care au fost recoltate în Comunitate sau importate din țări terțe, în conformitate cu articolul 5 din regulamentul menționat, cu următoarele excepții:
(a)
hameiul recoltat pe exploatațiile proprii ale unei fabrici de bere și utilizat de fabrica de bere respectivă în stare naturală sau prelucrată;
(b)
extractul de hamei izomerizat;
(c)
pulberi de hamei izomerizate;
(d)
lista produselor izomerizate, care trebuie să fie elaborată în conformitate cu procedura prevăzută la articolul 19 din Regulamentul (CEE) nr. 1696/71;
(e)
produsele derivate din hamei și prelucrate în baza unui contract în contul unei fabrici de bere, cu condiția ca aceste produse să fie utilizate chiar de fabrica de bere respectivă;
(f)
hameiul și produsele derivate din hamei ambalate în pachete mici și destinate vânzării către persoane fizice pentru uz propriu.
Produsele prevăzute la literele (a)-(f) fac obiectul unui control, care urmează să fie stabilit.”;
(b)
la alineatul (3) se adaugă următorul text:
„Fără a aduce atingere termenelor indicate anterior, pentru hameiul cultivat pe teritoriul fostei Republici Democrate Germane, preparat și prelucrat în exploatațiile producătoare de hamei prevăzute în anexa la prezentul regulament până la 31 decembrie 1995, certificarea poate avea loc după prelucrarea hameiului în granule, dar înainte de oricare altă prelucrare, cu condiția respectării cerințelor de comercializare minime prevăzute în anexa la Regulamentul (CEE) nr. 890/78 al Comisiei. Certificarea granulelor de hamei prelucrate în exploatațiile menționate anterior are loc în centrele de certificare de pe teritoriul fostei Republici Democrate Germane.”
(2)
Anexa care apare în anexa la prezentul regulament se adaugă la Regulamentul (CEE) nr. 1784/77.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Cu toate acestea, dispozițiile articolului 1 alineatul (1) litera (b) se aplică de la 1 ianuarie 1993.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 iulie 1993.